अरुणाचल से किशोर की किडनैपिंग पर चुप क्यों हैं पीएम मोदी, देश को जवाब दें: कांग्रेस
इस मामले पर राहुल गांधी ने ट्वीट किया, गणतंत्र दिवस से कुछ दिन पहले भारत के एक भाग्य विधाता का चीन ने अपहरण किया है।
नयी दिल्ली: कांग्रेस ने अरुणाचल प्रदेश के एक किशोर का चीन के सैनिकों द्वारा अपहरण किए जाने संबंधी भारतीय जनता पार्टी के सांसद तापिर गाव के दावे को लेकर गुरुवार को प्रधानमंत्री नरेंद्र मोदी पर निशाना साधा। कांग्रेस ने कहा कि प्रधानमंत्री नरेंद्र मोदी को इस मामले पर देश को जवाब देना चाहिए। पार्टी के पूर्व अध्यक्ष राहुल गांधी ने आरोप लगाया कि इस मामले पर प्रधानमंत्री की चुप्पी से साबित होता है कि उन्हें कोई फर्क नहीं पड़ता।‘अपहृत किशोर की पहचान मिराम तरोन के रूप में हुई’बता दें कि अरुणाचल प्रदेश से सांसद तापिर गाव ने बुधवार को कहा था कि चीन की पीपुल्स लिबरेशन आर्मी (PLA) ने राज्य में भारतीय क्षेत्र के अपर सियांग जिले से 17 वर्षीय एक किशोर का अपहरण कर लिया है। उन्होंने ट्वीट कर यह भी कहा कि अपहृत किशोर की पहचान मिराम तरोन के रूप में हुई है। उन्होंने दावा किया कि चीनी सेना ने सियुंगला क्षेत्र के लुंगता जोर इलाके से किशोर का अपहरण किया।‘हम मिराम तरोन के परिवार के साथ, उम्मीद नहीं छोड़ेंगे’इस मामले पर राहुल गांधी ने ट्वीट किया, ‘गणतंत्र दिवस से कुछ दिन पहले भारत के एक भाग्य विधाता का चीन ने अपहरण किया है। हम मिराम तरोन के परिवार के साथ हैं और उम्मीद नहीं छोड़ेंगे, हार नहीं मानेंगे। प्रधानमंत्री की बुजदिल चुप्पी ही उनका बयान है, उन्हें फ़र्क़ नहीं पड़ता!’ कांग्रेस के मुख्य प्रवक्ता रणदीप सुरजेवाला ने ट्वीट किया, ‘माननीय मोदी जी, चीनी सेना का ये दुस्साहस कैसे कि हमारी सरज़मीं पर फिर घुसपैठ की? चीन की ये हिम्मत कैसे कि वो भारतीय नागरिक को अगवा कर ले गए?’‘अब ये मत कहिएगा- न कोई आया, न किसी को उठाया’सुरजेवाला ने सवाल उठाया, ‘हमारी सरकार चुप्पी क्यों साधे है? आप अपने सांसद की अपील क्यों नहीं सुन रहे? अब ये मत कहिएगा- न कोई आया, न किसी को उठाया।’ पार्टी प्रवक्ता शक्ति सिंह गोहिल ने कहा, ‘राहुल गांधी जी ने बहुत पहले आगाह किया था कि देखिए चीन हमारी सरहद में आ रहा है, मोदी जी कुछ कीजिए, लेकिन उस वक्त उनकी बात को गंभीरता से नहीं लिया गया।’‘पीएम को इस मामले पर देश को जवाब देना चाहिए’कांग्रेस प्रवक्ता ने कहा, ‘बीजेपी के अरुणाचल प्रदेश के प्रदेशाध्यक्ष कहते हैं कि अरुणाचल में हमारी सीमा के अंदर से चीन 17 साल के युवक को उठाकर ले जाता है। ये कहने वाले कोई और नहीं बल्कि भाजपा के सांसद हैं। चीन के सैनिक यहां हमारे नागरिक को सीमा के अंदर से उठाकर ले जाते हैं, हमारी सीमा के अंदर सड़क बन जाती है। मोदी जी, आप इस पर चुप क्यों हैं? आपका ट्विटर तो कपालभाति की तरह बोलता है तो चीन के मामले पर चुप क्यों हो जाते हैं?’ उन्होंने कहा कि पीएम को इस मामले पर देश को जवाब देना चाहिए।